ไทยพาณิชย์ ตั้ง "ดร. สมประวิณ มันประเสริฐ" ร่วมทีมบริหารแบงก์
ธนาคารไทยพาณิชย์ ประกาศแต่งตั้ง ดร. สมประวิณ มันประเสริฐ ดำรงตำแหน่ง รองผู้จัดการใหญ่ ประธานเจ้าหน้าที่บริหารกลุ่มงาน  (EIC) โดยมีผลตั้งแต่วันที่ 18 เมษายน 2565 เป็นต้นไป
18 เม.ย. 2565

ดร. สมประวิณ มันประเสริฐ จะเข้ามารับหน้าที่เป็นผู้นำทัพในการบริหารภาพรวมของศูนย์วิจัยเศรษฐกิจและธุรกิจ Economic Intelligence Center (EIC) ซึ่งเป็นหน่วยงานกลยุทธ์ของธนาคารไทยพาณิชย์ในการสร้างงานวิจัยเศรษฐกิจมหภาคเชิงลึกและงานวิเคราะห์ผลกระทบในภาคอุตสาหกรรม อันเป็นประโยชน์ต่อบริษัทในกลุ่มธนาคาร ลูกค้า สังคม และประเทศชาติโดยรวม ด้วยประสบการณ์และความเชี่ยวชาญในการบริหารงานวิจัยของ ดร. สมประวิณ มันประเสริฐ จะเป็นพลังขับเคลื่อนให้ศูนย์วิจัยเศรษฐกิจและธุรกิจ Economic Intelligence Center (EIC) สามารถสนับสนุนแผนยุทธศาสตร์ของธนาคารไทยพาณิชย์ ในการเป็นธนาคารที่ดียิ่งขึ้น หรือ To Be A Better Bank ได้อย่างแข็งแกร่ง และสร้างการเติบโตอย่างยั่งยืนให้กับธนาคารไทยพาณิชย์ต่อไปดร.สมประวิณ ให้มุมมองเกี่ยวกับแนวทางการบริหารศูนย์วิจัยเศรษฐกิจและธุรกิจว่า “สังคมไทยกำลังเผชิญความท้าทายสำคัญ 2 ประการด้วยกัน โดยประการแรก ทั้งวิกฤตโควิด 19 และสงครามระหว่างรัสเซีย-ยูเครน ทำให้เราเห็นว่า เรากำลังเผชิญกับโลกที่ 'มีความไม่แน่นอนสูง' และประการที่สอง กระแส Disruption ครั้งใหญ่ของโลกที่กำลังเกิดขึ้นได้ก่อให้เกิด ‘ระเบียบโลกใหม่’ ที่ส่งผลต่อทั้งวิถีทางเศรษฐกิจและสังคม ทั้งความไม่แน่นอนและการเปลี่ยนแปลงเชิงโครงสร้างดังกล่าวจะนำมาซึ่ง 'ความไม่รู้' ว่าอะไรจะเกิดขึ้นและไม่รู้ว่าเราควรจะทำตัวอย่างไร ดังนั้น บทบาทสำคัญของศูนย์วิจัยเศรษฐกิจและธุรกิจ ธนาคารไทยพาณิชย์ คือการสร้างงานวิจัยที่เป็นประโยชน์ ด้วยการให้ข้อมูลข่าวสารที่ลึกและครบถ้วน รวมถึงการเชื่อมโยงตรรกะและการวิเคราะห์เพื่อทำให้เห็นว่าผลลัพธ์จะเป็นอย่างไรภายใต้เงื่อนไขปัจจัยแวดล้อมที่เปลี่ยนแปลงไป มุ่งเน้นการสร้างงานวิจัยที่มีคุณภาพ เพื่อสร้างความรู้ให้กับกลุ่มไทยพาณิชย์ ลูกค้าและสังคมโดยรวม สนับสนุนข้อมูลเชิงลึกแก่ผู้บริหารเพื่อการตัดสินใจอย่างมีประสิทธิภาพ อันจะมีส่วนช่วยสร้างผลลัพธ์อย่างยั่งยืนให้แก่ระบบนิเวศทางธุรกิจและทางสังคมต่อไป”ก่อนร่วมงานกับธนาคารไทยพาณิชย์ ดร. สมประวิณ ดำรงตำแหน่งหัวหน้าทีมวิจัยเศรษฐกิจ (Chief Economist) ผู้ช่วยกรรมการผู้จัดการใหญ่ ผู้บริหารสายงานวิจัย ธนาคารกรุงศรีอยุธยา จำกัด (มหาชน) และเคยดำรงตำแหน่งรองคณบดีและรองศาสตราจารย์ประจำคณะเศรษฐศาสตร์ จุฬาลงกรณ์มหาวิทยาลัย มีประสบการณ์ทำงานวิจัยให้กับหน่วยงานภาครัฐ เช่น สำนักงานคณะกรรมการพัฒนาการเศรษฐกิจและสังคมแห่งชาติ สำนักงบประมาณ และกระทรวงพาณิชย์ เป็นต้น รวมทั้งเป็นผู้บรรยายให้ความรู้ในงานสัมมนาแก่สาธารณชนและองค์กรภายนอกทั้งในและต่างประเทศอย่างต่อเนื่องดร.สมประวิณ จบการศึกษาในระดับปริญญาตรีจากคณะเศรษฐศาสตร์ จุฬาลงกรณ์มหาวิทยาลัย ระดับปริญญาโทจาก University of Warwick สหราชอาณาจักร และระดับปริญญาเอกจาก University of Maryland at College Park สหรัฐอเมริกา